МОНГОЛ УЛСЫН БОЛОВСРОЛ ШИНЖЛЭХ УХААНЫ ЯАМ

АНАГААХЫН ШИНЖЛЭХ УХААНЫ ҮНДЭСНИЙ ИХ СУРГУУЛЬ

ЦОГРАГЧАА БАТБАЯР

БҮДҮҮН ШУЛУУН ГЭДЭСНИЙ ХАВДРЫН ЭРСДЭЛТ ХҮЧИН ЗҮЙЛС БА МЭС ЗАСАЛ ЭМЧИЛГЭЭНИЙ ДАРААХ АМЬДРАХ ЧАДВАРЫГ ҮНЭЛСЭН ДҮН

Эмнэлзүйн Анагаах Ухаан

Магистрын зэрэг горилсон судалгааны ажлын төсөл

Улаанбаатар хот

2020 он

Уг судалгааны ажлын төслийг Анагаахын Шинжлэх Ухааны Үндэсний Их Сургууль, Эрдмийн Сургууль, Олон Улсын Сайбер Сургалтын Тэнхимийн Мүүдл Сургалтын Нэгдсэн Систем, Сургалтын бааз, Онлайн контент, Тэнхимийн удирдлага арга зүйн доор хийж гүйцэтгэв.

Судалгааны ажлын зөвлөх: А.Шийрэвнямба /АУ-ны доктор, дэд профессор/

Research supervisor: Shiirevnyamba. A /Associate professor, PhD in Medicine/

Research proposal topic:

EVALUATION OF COLORECTAL CANCER RISK FACTORS AND SURVIVAL ANALYSIS AFTER SURGICAL TREATMENT

Хэлэлцүүлэхийг зөвшөөрсөн

Эрдмийн зөвлөлийн нарийн бичгийн дарга: // //

**ТОВЧ ХУРААНГУЙ**

**ҮНДЭСЛЭЛ**

Бүдүүн шулуун гэдэсний хорт хавдар нь нас баралтын шалтгаанаараа нийт хавдрын дунд хоёрт бичигддэг. Нас хамгийн гол эрсдэлт хүчин зүйл юм. Тохиолдлын 99% нь 40-с дээш насны хүмүүст, 85% нь 60-с дээш насны хүмүүст тохиолддог байна. Аденоматоз ургацгийн хам шинж /FAP/, Линч хам шинж /удамшлын бус ургацагт бүдүүн шулуун гэдэсний хорт хавдар-HNPCC/, хөх өндгөвчний хавдрын хам шинж зэрэг удамшлын хүчин зүйлс, шархлаат колит, Кроны өвчин зэрэг урьдал өвчнүүд нь бүдүүн шулуун гэдэсний хорт хавдар үүсэх эрсдэлт хүчин зүйлс болно.

БШГХ-ын үе шатаас хамаарч мэс засал эмчилгээ, хими эмчилгээ, туяа эмчилгээг хавсран хэрэглэдэг. Хавдар 2-р шатандаа оношлогдсон бол 3 жил амьдрах магадлал 82.9%-тай бол 3-р шатанд оношлогдсон бол 82.6% байна. 5 жил амьдрах магадлал 3А шатанд 80%, 3B шатанд 60%, 3C шатанд 30% байсан байна

**СУДАЛГААНЫ АЖЛЫН ЗОРИЛГО**

Монгол улс дахь БШГХ-ын эрсдэлт хүчин зүйлс, мэс засал эмчилгээний дараах амьдрах чадварыг үнэлэх

**СУДАЛГААНЫ АРГА ЗҮЙ**

АШУҮИС, АУС, Мэс Заслын Тэнхим, УНТЭ-ийн БШГМЗ тасгийг түшиглэн эмнэлэгт суурилсан тохиолдол хяналтын судалгааны ретроспектив загвараар хийж гүйцэтгэнэ. БШГМЗ тасагт 2015-2020 онд бүдүүн шулуун гэдэсний хавдраар оношлогдож онош нь эмгэг судлалын шинжилгээгээр батлагдсан 150 өвчтний өвчний түүх болон тэдгээр өвчтнүүдтэй нас, хүйсийн хувьд ижил харьцангуй эрүүл, урьдчилан сэргийлэх үзлэгт хамрагдсан 300 хүнийг тусгайлан боловсруулсан асуумж судалгааны картанд бүртгэж судална.

**ХҮЛЭЭГДЭЖ БУЙ ҮР ДҮН**

* + - 1. БШГХ-ын эрсдэлт хүчин зүйлсийг бүдүүн шулуун гэдэсний хавдартай болон хавдаргүй тохиолдлуудад тодорхойлж, хоёр бүлэгт ач холбогдол бүхий ялгаатай эсхийг тогтооно.
      2. БШГХ-ын мэс засал эмчилгээний үр дүнг тодорхойлно.
      3. БШГХ-ын өвчлөл бүс нутгаас хамаарч ялгаатай байгаа эсхийг тогтооно.

**ТҮЛХҮҮР ҮГ:** Бүдүүн шулуун гэдэсний хавдар, эрсдэлт хүчин зүйлс, мэс засал эмчилгээ, амьдрах чадвар.

**ENGLISH ABSTRACT**

**УДИРТГАЛ**

**ҮНДЭСЛЭЛ**

Бүдүүн шулуун гэдэсний хорт хавдар /БШГХХ/ нь түгээмэл тохиолддог, шинж тэмдэг нь өвөрмөц бус бөгөөд хавдрын үе шат нь амьдрах хугацаатай нягт холбоотой. 2020 он гарснаас хойш АНУ-д 1,806,950 хавдрын шинэ тохиолдол бүртгэгдснээс бүдүүн гэдэсний хавдрын тохиолдол 104,610, шулуун гэдэсний хавдар 43,340 байна [1]. БШГХ-аар 23 эрэгтэй тутмын 1 нь, эмэгтэйчүүдийн 25 хүн тутмын 1 нь өвчлөх эрсдэлтэй байдаг. Энэ хавдар нь нас баралтын шалтгаанаараа нийт хавдрын дунд хоёрт бичигддэг. Сүүлийн жилүүдэд тус хавдрын өвчлөл харьцангуй буурч байгаа нь бүдүүн шулуун гэдэсний ургацгийг эрт илрүүлж хавдрын хэлбэрт шилжихээс өмнө авах болон урьдчилан сэргийлэх арга хэмжээг сайн хэрэгжүүлэх болсонтой холбоотой юм. Мөн сүүлийн жилүүдэд БШГХ-ын эмчилгээ сайжирсны дүнд АНУ-д жил бүр 1 сая хүн хавдраас ангижирч байна [1]. Хэдийгээр нийт БШГХ-ын тохиолдол буурч байгаа хэдий ч 2007-2016 оны турш хийсэн судалгаагаар 55-аас доош насныхан энэ өвчнөөр нас барах нь жил бүр 2%-иар ихсэж байна.

Нас бол БШГХ-ын хамгийн гол эрсдэлт хүчин зүйл юм. Тохиолдлын 99% нь 40-с дээш насны хүмүүст, 85% нь 60-с дээш насны хүмүүст тохиолддог байна. Аденоматоз ургацгийн хам шинж /FAP/, Линч хам шинж /удамшлын бус ургацагт бүдүүн шулуун гэдэсний хорт хавдар-HNPCC/, хөх өндгөвчний хавдрын хам шинж зэрэг удамшлын хүчин зүйлс [5], шархлаат колит, Кроны өвчин зэрэг урьдал өвчнүүд нь бүдүүн шулуун гэдэсний хорт хавдар үүсэх эрсдэлт хүчин зүйлс болно [6]. Мөн үндэс угсаа, хүйс, акромегали, бөөр шилжүүлэн суулгасан байх зэрэг нь уг хавдраар өвдөх эрсдлийн нэмэгдүүлдэг байна. Мөн таргалалт, чихрийн шижин ба инсулин тэсвэржилт, боловсруулсан улаан мах, архи тамхины хэрэглээ, андроген дутлын эмчилгээ, цөсний хүүдий авах мэс засалд орсон байх зэрэг нь нөлөөлдөг болно [2].

Эдгээр хүчин зүйлс нийтлэг ч эрсдэлт хүчин зүйлс хавдар үүсгэж буй анатомийн байрлалаар хоорондоо яалгаатай байгаа юм. Жишээлбэл, хөдөлгөөний хомсдол, биеийн жингийн индексийн өөрчлөлттэй хүнд бүдүүн гэдэсний хорт хавдар илэрдэг ч шулуун гэдэсний хорт хавдар ховор тохиолдоно [3].

БШГХ-ын үе шатаас хамаарч мэс засал эмчилгээ, хими эмчилгээ, туяа эмчилгээг хавсран хэрэглэдэг. 2013 онд хийгдсэн судалгаагаар хавдар 2-р шатандаа оношлогдсон бол 3 жил амьдрах магадлал 82.9%-тай бол 3-р шатанд оношлогдсон бол 82.6% байна. 5 жил амьдрах магадлал 3А шатанд 80%, 3B шатанд 60%, 3C шатанд 30% байсан байна [10].

**ЗОРИЛГО**

* Монгол улс дахь БШГХ-ын эрсдэлт хүчин зүйлс, мэс засал эмчилгээний дараах амьдрах чадварыг үнэлэх

**ЗОРИЛТ**

* БШГХ-аар оношлогдсон хүмүүсээс БШГХ үүсэхэд нөлөөлдөг эрсдэлт хүчин зүйлсийг асуумжаар тодорхойлох.
* Эдгээр хүмүүсийн хавдрын үе шат, эмчилгээний хэлбэрүүдийг судалж ойрын үр дүнг судлах
* БШГХ-тай хүмүүсийн амьдрах чадварыг үнэлэх

**СУДАЛГААНЫ ХЭРЭГЛЭГДЭХҮҮН БА АРГА ЗҮЙ**

**СУДАЛГААНЫ ХҮН АМ:**

УНТЭ-ийн БШГМЗ тасагт 2015 оноос 2020 оны хооронд бүдүүн шулуун гэдэсний хавдраар оношлогдож, онош нь эмгэг судлалын шинжилгээгээр батлагдсан 150 (2015 оноос 2020 оны хооронд 200 орчим тохиолдол) өвчтөн болон түүнтэй нас хүйсийн хувьд ойролцоо харьцангуй 300 хүнийг хамруулна.

**Шалгуур үзүүлэлтүүд**

Судалгаанд харьцангуй эрүүл хяналтын бүлэг, бүдүүн шулуун гэдэсний хавдартай тохиолдлын бүлгийг хамруулах болон хасах шалгуурын дагуу оролцуулна (Хүснэгт 1).

**Хүснэгт 1. Судалгааны түүвэрлэлтийн шалгуур үзүүлэлтүүд**

|  |  |  |
| --- | --- | --- |
|  | Хамруулах шалгуур | Хасах шалгуур |
| Харьцангуй эрүүл хяналтын бүлэг | * 18-аас дээш насны * Таниулсан зөвшөөрөлтэй бүрэн танилцаж судалгаанд оролцохыг зөвшөөрөн, асуумжыг бүрэн бөглөсөн * Урьдчилсан сэргийлэх үзлэгээр орсон * Урьд нь ямар нэгэн эрхтний хавдраар өвдөж байгаагүй | * 8-аас доош насны * Судалгаанд оролцохыг өөрөө болон асран хамгаалагч, гэр бүл нь зөвшөөрөхгүй байх * Бүдүүн шулуун гэдэсний хавдартай эсэх нь эмгэг судлалын шинжилгээгээр батлагдаагүй * Урьд нь ямар нэгэн эрхтний хавдраар өвдөж байсан * Кроны өвчин, шархлаат колит зэрэг бүдүүн шулуун гэдэсний хавсарсан эмгэгтэй. |
| Бүдүүн шулуун гэдэсний хавдартай тохиолдлын бүлэг | * 18-аас дээш насны * Таниулсан зөвшөөрөлтэй бүрэн танилцаж судалгаанд оролцохыг зөвшөөрсөн * Асуумжыг бүрэн гүйцэд бөглөсөн * Бүдүүн шулуун гэдэсний хавдартай нь эмгэг судлалын шинжилгээгээр батлагдсан |

**СУДАЛГААНЫ ХЭРЭГЛЭГДЭХҮҮН**

Хэвлэлийн тоймд үндэслэн бүдүүн шулуун гэдэсний хавдрын эрсдэлт хүчин зүйлийн, нийгэм, хүн ам зүйн үзүүлэлтүүд, амьдралын хэв маяг, урьд нь өвчилсөн өвчнүүд зэргийг агуулсан 48 асуулт бүхий судалгааны картыг ашиглан асуумж авна. Эдгээр асуумжыг харьцуулан боловсруулж бүдүүн шулуун гэдэсний хавдрын эрсдэлт хүчин зүйлсийг тодорхойлно

**СУДАЛГААНЫ ХҮЛЭЭГДЭЖ БУЙ ҮР ДҮН**

БШГХ-ын эрсдэлт хүчин зүйлсийг бүдүүн шулуун гэдэсний хавдартай болон хавдаргүй тохиолдлуудад тодорхойлж, хоёр бүлэгт ач холбогдол бүхий ялгаатай эсхийг тогтооно.

БШГХ-ын мэс засал эмчилгээний үр дүнг тодорхойлно.

БШГХ-ын өвчлөл бүс нутгаас хамаарч ялгаатай байгаа эсхийг тогтооно.

**НОМ ЗҮЙ**

1. 2020 Colorectal cancer statistics. Cancer Statistic Center
2. Finlay A.Macrae, Richard M.Goldberg, et al. Colorectal cancer: Epidemiology, risk factors, and protective factors.
3. Esther K.Wei, Edward Giovanucci, Kana Wu et al. Comparison of risk factors for colon and rectal cancer.
4. Meester RGS, Mannalithara A, Lansdorp-Vogelaar I, Ladabaum U. Trends in Incidence and Stage at Diagnosis of Colorectal Cancer on Adults Aged 40 Through 49 Years, 1975-2015. JAMA 2019; 321:1933.
5. Burt RW, DiSario JA, Cannon-Albright L. Genetics of colon cancer: impact of inheritance on colon cancer risk. Annu Rev Med 1995; 46:371.
6. Ekbom A, Helmick C, Zack M, Adami HO. Ulcerative colitis and colorectal cancer. A population-based study. N Engl J Med 1990; 323:1228.
7. Эрүүл мэндийн хөгжлийн төв. Эрүүл мэндийн үзүүлэлтүүд 2017
8. Эрүүл мэндийн хөгжлийн төв. Эрүүл мэндийн үзүүлэлтүүд 2018
9. Д.Адилзаяа. Бүдүүн шулуун гэдэсний хавдар түүний урьтал эмгэгийн патогистологи, иммуногистохимийн судалгааны дүн. ШУТСан мэдээллийн сан.
10. **Ashok K, Raj KM, Satya N et al Five Year Survival Analysis of Colon Cancer: A Retrospective Study. J Gastroentology. Vol2. 2013 Nov 12.**

**ХАВСРАЛТ. ХЭВЛЭЛИЙН ТОЙМ**